WikipediA 

Vietnamees 


Van Wikipedia 

Dit artikel is gesjreve (of begos) in't Mestreechs. Laes hie wie v'r mit de versjillende saorte Limburgs omgaon. 


Vietnamees is 'n Austroaziatische taol die weurt gesproke door de 
mierderheid vaan de Vietnamese bevolking en door diverse 
vlochtelinge- en migrantegemeinsjappe wereldwied. 't Aontal 
sprekers bedroog in 2009 nao sjatting 76 mieljoen, boemet't ein 
vaan de groeter taole op de wereld is. 't Vietnamees is de officieel 
taol vaan Vietnam en ein vaan de werktaole vaan de ASEAN. 

't Vietnamees vormp 'nen taolboond met diverse, deils oonverwante 
taole in de regio, wat ziech uut in de klaanklier (korte, 
einlettergrepege waord met toene), grammatica (isolerende taol) en 
woordesjat. In tegestelling tot aander cultuurtaole in de regio 
gebruuk't Vietnamees gei Brahmaans sjrif. In't verleie woort 'ne 
vorm vaan't Chinees sjrif gebruuk; allewijl gebruuk me't Latiens 
sjrif met hiel vaol diacritische teikes. 

Verspreiing vaan't Vietnamees. 


Doonkergreun: inheims/taol vaan de 
mierderheid. Middegreun: nationaol 
taol meh neet inheims. Leechgreun: 
belaankrieke vreem taol. 












Verspreiing 


Binne Vietnam 

Vietnamees weurt door gans't land gesproke. Es ierste taol vint me't 
veural in't kosgebeed en landinwaarts in de delta's vaan de Roej 
Revier en de Mekong, 't Gebeed boe aander taole inheims zien is vrij 
groet, meh vaol dunner bevolk es't deils zier versteidelek gebeed 
boe Vietnamees weurt gesproke. Veural in 't binneland vaan 't 
noorde, wat eigelek al direk westelek en noordelek vaan Hanoi 
begint, huurt me diverse aander taole (Muong, Tay, Dao, Hmong, 
um de groetste te neume). Ouch in't zuie gief't aander taole met 
vaol sprekers (veural Khmer en Bahnar). In't binneland vaan Midde- 
Vietnam gief't diverse Austronesische taole. Me maag aonnumme 
tot e groet deil vaan hun't Vietnamees intosse beheers. Groeter stei 
wie Pleiku, wat aanders middenin Austronesisch gebeed ligk, zien al 
Vietnameestaoleg. 


In't boeteland 


Hei en dao prots't Vietnamees taolgebeed euver de landsgrens. Dit 
is in de ierste plaots zoe in 't zuie. In Zuid-Cambodja gief't get 
Vietnameestaolege dorper en daoboete nog 'n significante 
Vietnamese minderheid. Met recinte migrante debij lop 't aontal 
etnische Vietnameze in Cambodja tegen de 800.000. Gans in 't 
noorde, euver de grens met China, gief 't 'n klein Vietnamese 
kolonistegemeinsjap, de Gin, meh of die nog ummertouw de taol 
vaan hun veurawwers spreke is de vraog. 


Etnische Vietnameze (Kinh) per 
provincie, vaan <20% (leechgeel) tot 
>95% (doonkerroed). N.B.: Ouch lui 
oet aander etnische groppe kinnen't 
Vietnamees es moojertaol hobbe. 


Numeriek belaankrieker zien de migrantegemeinsjappe in't inger en wijer boeteland. Neve Cambodja moot 
me daan in de ierste plaots nao Laos loere, boe intosse zoe'n 100.000 Vietnameze woene. In de loup en 
naosleip vaan de Vietnamoorlog zien diverse tegestenders vaan't communistisch bewind nao de Vereinegde 
Staote gegaange; de Vietnamese gemeinsjap is dao intosse wel twie mieljoen lui groet. Ouch vaan belaank is 
Fraankriek, d'n awwe kolonisator. Aander len met intosse mie es 100.000 etnische Vietnameze zien 
Australia, Japan, Taiwan, Zuid-Korea en Duitsland. In Nederland woene zeker 20.000 Vietnameze, in't 
Belsj zoeget 14.000. Vaan de joonger generaties, die neet in Vietnam gebore zien, zal e groet deil de taol 
vaan hun geboorteland beter spreke es't Vietnamees. 


Nao de Val vaan de Moer zien rillatief vaol Vietnameze nao Midde-Europa gegaange es arbeidsmigrant. In 
Tsjechie is't Vietnamees zelfs al erkind es minderheidstaol. 


Plaots binne de Austroaziatische taole 



De femilie vaan de Austroaziatische taole, die weurt geach inheims te zien in Zuidoos-Azie, is al sinds de 
prehistorie, mesjiens zelfs al sinds de steintied, opgebroke in diverse oonderfemilies die oonderein hendeg 
divers zien en op't ierste geziech neet verwant liekene. Zoedoende is't Vietnamees oonder mie verwant aon 
't Khmer, 't al geneump Bahnar, de Aslische taole (oet't binneland vaan Maleisie), de Nicobarese taole en 
zelfs aon de Mundataole oet Oos-India. 































't Vietnamees huurt zelf bij 'n klein, intern wel vrij ing oonderfemilie die me de Vietische taole heet geduip. 
't Insegs aander lid vaan dees taolgrop met mie es ein mieljoen sprekers is't Muong, wat wie gezag in groete 
deile vaan Noord-Vietnam weurt gesproke. Ouch't Cuoi, op de grens vaan Vietnam en Laos, heet nog mie 
es 100.000 sprekers. De res vaan de taole is klein en weurt in 'tzelfde oerwoudgebeed gesproke, soms door 
einen inkele stam. 

Historic 


De Vietische taole kinne in situ zien oontstande, in d'n delta vaan de Roej Revier, meh't is ouch meugelek 
tot dit gebeed oersprunkelek Thaissprekend waor en de veurawwers vaan de Vietnameze pas tosse de 
zevenden en negenden iew vaanoet 't zuie opkaome. Ouch oonbekind is wienie de splitsing tosen 't 
Vietnamees en't Muong heet plaotsgevoonte. De gemeinsjappeleke taol die aon die allebei te groondslaag 
ligk weurt soms Pre-Vietnamees geneump, de taol nao de splitsing het daan Proto-Vietnamees. In dit 
stadium al moot de taol drei toene hobbe gehad. Archaisch Vietnamees begint nao de groetsjaolegen influx 
vaan Chinese waord, 'n oontwikkeling die oonderzeukers zoeget op d'n tienden iew vaslegke. Dao-oet 
oontwikkelde ziech't Aajdvietnamees, de taol die in't ajdste chu nom weurt weergegeve. 'ne Belaankrieke 
bron is de Chinesen dictionair HuayiTiyu In dezen taol hadde de drei toene ziech oetgesplits 

tot zes, wat gebaord waor oonder drok vaan 'nen oetdunnende klaankinventair (m.a.w. mie toene waore 
nujeg um versjelle te blieve make). Op 't memint tot Europeaone de taol beginne op te sjrieve en te 
oonderzeuke geit me spreke vaan Middelvietnamees. Dit liek al good op de modern taol, meh 'n paar 
belaankrieke klaankveraanderinge sjeien 't vaan de modern taol. Nuivietnamees liet me beginne bij de 
koloniaolen tied. Boete de al geneumde klaankveraanderinge is dit ouch't memint tot de Chinesen invlood 
oetsjeit. In plaots daovaan lient de taol diverse waord oet't Frans. 

Sjrif 


Chu nom 

In vergelieking met de aander len in Zuidoos-Azie heet Vietnam vaanajds minder oonder Indischen invlood 
gestande en vaol mie oonder Chinese, 't Land vormde zelfs iewelaank 'ne Chinese vazalstaot. Dit verklaort 
boeveur't Vietnamees, in tegestelling tot't Birmees, Thais, Laotiaans en Khmer, gein Indisch sjrif gebruuk. 
In plaots daovaan naom't't Chinees sjrif euver. Vaanaof in eder geval d'n daartienden iew begos me daovaan 
'ne gans eige variant te oontwikkele. Feitelek waor't Vietnamees, wat zjus wie't Chinees 'n isolerende taol 
met einlettergrepege waord is, nog wel beter gesjik veur in Chinese karakter te sjrieve es't Japans of't 
Koreaans, boe me datzelfde gong doen. Chinees sjrif gebruuk um Vietnamees in te sjrieve neump me Chu 
Nom, letterlek 'zuieleke karakters' (in tegestelling tot de 'karakters vaan't noorde', d.w.z. vaan China zelf). 

Door't logografisch karakter vaan't Chinees sjrif, boe ei teike zoewel de klaank es de beteikenis vaan e 
woord in ziech dreug, kin dat opsjrieve op twie menere gebaore. Me kos deveur keze um e karakter met 
dezelfde beteikenis (meh 'nen aandere klaank) gebruke. Zoe beteikent ^ in allebei de taole 'kapitaol', meh 
weurt't in't Chinees (Mandarijn) geleze es ben en in't Vietnamees es vdn. Me kos daorentege ouch e 
karakter de klaank vaan e woord doen weergeve, ouch al had't in't Chinees 'n gans aander beteikenis. Zoe 
leus me }£. es mot, wat bes liekent op't Middelchinees mudt meh in't Vietnamees verstande weurt es 'ein' 
dewijl't in't Chinees 'verdrinke' beteikent. 

Bij Sino-Vietnamese waord (de vaol waord die't Vietnamees door de iewe heer oet't Chinees heet geliend) 
deeg ziech dit probleem neet veur: veur die woord kos me gewoen't teike gebruke wat't Chinees dao al veur 
gebruukde. Wel heet't Vietnamees dees waord deks al geliend oet't Middelchinees ('t Chinees vaan't ierste 
millennium); dit maak hunne klaank dus wel aanders es in't modern Standaardchinees. Soms kin zoe'n 'sino- 
xeen' oetspraok helpe in't reconstruere vaan't Middel- en Aajdchinees. 





Umtot veur diverse waord gei fonetisch complemint kos weure gevoonde en/of 't gebruuk vaan allein 
oersprunkeleke karakters dobbelzinnege situaties oplieverde, heet me door de iewe heer e groet aontal 
oersprunkelek Vietnamese karakters oontwikkeld. Deks teikene ziech die door de combinatie vaan twie aw 
karakters, boe eint vaan de twie de facto es diacritisch teike deent. 

't Chu nom bleef tot begin twintegsten iew in algemein gebruuk, tot 't door de koloniaol euverheid 
gepriffereerd Latiens sjrif't pleit won. Es me 't allewijl al aontrof, is dat veural in de vorm vaan sjrif- 
amulette en historiserende opsjrifte. 


Latiens 

De ierste Latiense transcripties vaan't Vietnamees woorte al kort nao de westerse oontdekking vaan't land 
gemaak door de Portugese jezuiete Gaspar do Amaral en Antonio Barbosa. In de zeventienden iew gong 
hunne Fransen ordegenoet Alexandre de Rhodes dao-op wijer. Heer stelde 'nen dreitaolegen dictionair same, 
d'n Dictionarium Annamiticum Lusitanum et Latinum, die in 1651, kort nao zienen doed, woort gedrok. Hei- 
in laog de spelling vaan de taol al veur e groet deil vas. Dit verklaort ouch boeveur't Vietnamees sjrif de 
spore vaan de Portugese spelling dreug, en boeveur 't soms neet met de oetspraok correspondeert: de 
sjrieftaol is gebaseerd op de oetspraok wie die roond 1600 waor. Ei dink is wel veraanderd: 't teike 
gebruuk, wat de klaank [(3] weergaof, is intosse aofgesjaf, umtot de klaank is goon samevalle met de v 
(vreuger oetspraok [w], allewijl [v]). 

Langen tied waor dit sjrif veural in gebruuk bij Europeaone (veural missionaire) die ziech de taol wouwe 
here, en bij de christeleke minderheid in't land. Dit veraanderde evels met de Franse euverheersing. In 1910 
veurde't koloniaol bewind't Latiens sjrif verpliech in (meh de Chinese karakters woorte neet verboje). 't 
Sjrif won daonao in inkel decennia't pleit, umtot't chu nom, ouch bij anti-Franse revolutionaire, woort 
geassocieerd met de vreuger Chinese dominantie en reactionair ideee. 

Kinmerkend aon't Vietnamees alfabet is't groet aontal diacritische teikes wat op vocaole kin veurkoume. 
Alle toene boete de ierste ( ngang ) weure gemarkeerd, meh teikes weure ouch gebruuk veur klaankkwaliteite 
oeterein te hawwe. Zoedoende kinne op ein letter soms twie diacriete euverein veurkoume. Aon dit 
verzaodeg sjrifbeeld is gesjreve Vietnamees vrij gemekelek te herkinne, ouch veur wee de taol neet versteit. 

De Vietnameze neume't Latiens alfabet Qudc nguf of chuf Qudc nguf. 

Klaanklier 


De klaanklier vaan't Vietnamees vertuint de mieste teikene vaan de taolboond boe't bij huurt, neet in de 
leste plaots met de Zuid-Chinese dialekte. 't Heet e vrij groet aontal vocaole en diftonge en eder syllaab heet 
ein vaan de in totaol zes toene. Syllabe kinne weure geslote met 'ne plosief, wat in't Standaardchinees neet 
is meh in de Chinese dialekte die aon de grens met Vietnam klinke wel. 

De spelling is soms neet direk logisch veur boetestaonders. Zoe kin de klinkerlengde aofhaange vaan de 
letter die denao kump, of gebruuk me veur dezelfde klinkerkwaliteit gans aander teikes naomaote ze kort of 
laank is. Dit weurt dujelek oet de veurbeelde heioonder. 

De klaanklier versjelt per dialek. De hei besjreve klaanke zien die vaan de noordeleke dialekte ('t Tonkinees 
en't Noord-Centraol dialek, zuug oonder), boe de standaardtaol't ingste op leunt. 


Vocaole 




't Vietnamees kint nege monoftonge (einklaanke), boevaan 'rs twie weer oetgesplits kinne weure nao lengde. 
Die twie weure met versjellende teikes gesjreve. Zoe krijg me de volgende elf vocaole: i/y [i], d[ i], u [u], e 
[e], o'ts:], a [0], o [o], e [£], a [a:], a [a] en o [d]. 

De taol kint ouch centrerende en sletende diftonge. De ierste hobbe ummer 'ne geslote vocaol es ierste lid. 
Hun aontal is daodoor beperk tot drei: ia/ie [i0] da/dd [10] en ua/ud [u0]. De sletende diftonge kinne 
bekaans vaanaof ederen aandere vocaol. Met [w] es leste lid zien dat iu [iw], du [iw], eu [ew], au [0w], eo 
[£w], ao [a: w] en au [aw]. Met [j] es leste lid heet me ui [ij], ui [uj], ai [a:j], ay [aj] en oz [Dj]. (*du is 
theoretisch meugelek, meh kump neet veur.) Dit bringk't totaol op achtien diftonge. 

Tot slot heet me nog veer triftonge. Ze bestoon alleveer oet de combinatie vaan 'ne centrerenden diftong met 
e sletend lid. Zoe krijg me: ieu [i0w], ddu [±0w], ddi [±0j] en uoi [u0j]. 


Consonante 



Labiaol 

Dentaol/ 

Alveolair 

Retroflex 

Palataol 

Velair 

Glotaol 

Nasaol 

m [m] 

n [n] 


nh [p] 

ng/ngh [rj] 


Plosief 

tenuis 

Pi Pi 

f[t] 

tr[t] 

ch [c] 

c/k/q [k] 


aspirata 


th [t h ] 





implosief 

b[ b] 

d[d] 





Fricatief 

stumloes 

Phi f] 

x[s] 

s[?] 


kh [x] 

hi h] 

stumhobbend 

vM 

d/gi [z~j] 



g/gh [y] 


Approximant 


/[I] 


y/i 0] 

u/o [w] 


Tril 


r[ r] 





Wie me kin zien is de spelling in modern ouge neet ummer intuitief of logisch. Ierstens kump dat door d'n 
invlood vaan de veural Romaanse taole boe de jezuiete ze op baseerde. Zoe woort veur de klaank [k] bij 
veurkeur de c gebruuk en allein k gespeld wienie 'n e of i denao kaom en de oetspraok zoeget dus vereisde. 
Um diezelfde rei zuut me ouch de qu- veur de cluster [kw-], wie in oonder mie't Italiaans en (soms) 't 
Portugees. Zier Portugees is ouch de spelling nh veur de klaank [jfi]. 't Gebruuk vaan gh- en zelfs ngh- 
wienie 'n e of z achter de letter kump is daan weer typisch Italiaons: in die taol heet de -h- de functie um de 
oetspraok vaan de g- intak te laote, in't Vietnamees heet ze evels geinen invlood op de oetspraok. 

'n Wijer verklaoring is de veraanderde oetspraok vaan de taol. 't Teike x, noe wie [s] oetgesproke, stoont 
vreuger veur de klaank [6], zoewie't in't Portugees ouch zouw weure geleze. Ph weurt door Europeaone 
zoewiezoe al gaw es [f] geleze, meh vreuger kloonk dao de geaspireerde plosief [p h ], wat verklaort boeveur 
me neet veur de sumpelder f heet gekoze. Get soortgelieks gelt trouwens veur de kh: die kloonk in vreuger 
iewe wie [k h ], De letter £ is, wie bove al gezag, wel aofgesjaf wie de bijbehurende klaank ([[>]) waor 
verdwene. 


Toene 


De noordeleke dialekte kinne zes versjellende toene. In tegestelling tot vaol aander toentaole weure ze in't 
Vietnamees oetgesjreve. 





toene wie ze in de moond vaan 'ne 
noordeleke spreker klinke. 


naom 

huugde 

teike 

veurbeeld 

opnaome 

ngang ('vlaak') 

mid-vlaak 

geint 

ma 'geis' 

0:00/0:00 

huyen 

('haangend') 

lieg dalend 

accent grave 

ma 'meh' 

0:00 / 0:00 

sic ('sjerp') 

hoeg klummend 

accent aigu 

ma 'wang' 

0:00 / 0:00 

hoi ('vraogend') 

pottend 

bovehaokske 

ma 'graaf 

0:00/0:00 

nga 

('toemelend') 

hoeg klummend met 
breuk 

tilde 

ma 'peerd', 
'code' 

0:00 / 0:00 

nang ('zwoer') 

lieg abrup vallend 

oonderpunt 

ma 'riessjeut' 

0:00/0:00 


Merk op tot de inheimse naome veur de toene zelfverwiezend zien: ze besjrieve neet allein de huugde en 
contour vaan de toen, meh drage ouch alle zes perceis de toen die ze besjrieve. 

Grammair 


't Vietnamees is wie gezag 'n isolerende taol. Dit beteikent tot't in weze gein morfologie heet: werkwaord 
weure neet verveug, (veur)naomwaord weure neet verboge. Zjus wie in't Chinees heet't door de iewe heer 
evels wel 'n neiging gegeve veur wortele aonein te pleke tot samestellinge. 

De syntaxis comfermeert ziech in't gemein aon de volgorde SVO (oonderwerp - werkwoord - veurwerp), 
stelt't hoof veurop (markeerders koume nao't gemarkeerde) en maak gebruuk vaan classificatore. Dit alles 
heet't gemein met't Chinees en aander taole oet de Zuidoos-Aziatischen taolboond. Wijer heet't de neiging 
persoeneleke veurnaomwaord weg te laote en vraogwaord aon't ind vaan 'n clausuul te stelle - ouch dat zien 
dinger die in't Chinees neet oonbekind zien. 
























Wie vaol Oos-Aziatische taole heet 't Vietnamees 'n oetgebreid taoletiquet roond persoeneleke 
veurnaomwaord. Ze weure deks oet beleefheid of besjeieheid gans weggelaote (zuug direk bove), en es me 
ze wel gebruuk kin 'ne verkierde vorm soms hendeg oongepas of arrogant euverkoume, of zjus bevreemdend 
werke oonder femilie of vrun. 

Vocabulair 


Zjus wie aander taole oet de sinosfeer heet d'n iewelangen invlood vaan China gezorg veur e groet aontal 
Chinese lienwaord. Veural op't gebeed vaan wetensjap en bestuur - de taolregisters met hoeg aonzien - is e 
groet deil vaan't lexicon vaan Chinese aofkoms. Me sjat tot 30 tot wel 60% vaan't Vietnamees vocabulair 
oet Chinese lienwaord of samestellinge met minstens eine Chinese wortel besteit. Neet ummer zien die 
lienwaord nog good te herkinne, umtot de klaank devaan is aongepas aon de Vietnamese taol, en sinds't 
oontliene allebei de taole hunnen eige weeg zien gegaange. Zoe is oet't Middelchinees Pjfc *mj±jH 't 
Vietnamees vi gewore, dewijl't Mandarijn dao miii zeet. Ouch de beteikenis is veraanderd: in't Vietnamees 
beteikent dit woord 'reuk' of 'staank', in't Chinees ieder 'smaak'. 

Veur sommege zakes bestoon Chinese en inheimse begrippe nevenein. 't Heibove aongehaold veurbeeld 
vaan ma kin weure vertaold es peerd weure vertaold, es lienvertaoling vaan't Chinees . In alledaogs 
Vietnamees weurt dao evels dekser ngda tege gezag. 

Vaan de Franse inminging tot aon 't ind vaan de koloniaolen tied heet de taol vaol Franse waord 
euvergenome, veural veur typisch Franse daan wel westerse zakes, wie ca phe 'kaffee' en o to 'oto'. 't Frans 
heet nog ummer 'n zeker positie in't Vietnamees opebaar leve, meh veur groetsjaolege oontlieninge zorg dat 
neet mie. Allewijl bent't Vietnamees mie waord oet't Ingels, wie dat wereldwied't geval is. 

Dialekte 


Franse oonderzeukers in de koloniaolen tied meinde drei hoofdialekte te herkinne, 't Tonkinees, 't Annamees 
en't Cochinchinees. De dialekte umvatte respectievelek't noorde, midde en zuie vaan't land. Rillatief recint 
oonderzeuk heet 't Annamees in twie nui dialekgroppe opgebroke: 't Noord-Centraol Vietnamees en 't 
Midde-Vietnamees. Sommege oondersjeie ouch nog e Zuid-Centraol Vietnamees. 

De dialekte loupe neet dramatisch oeterein, meh dujeleke versjelle zien te hure. 't Tonkinees kinmerk ziech 
veural door't samevalle vaan e paar foneme die in de standaardtaol nog oeterein weure gehawwe. X en s 

X-V 

valle hei same in [s], ch en tr klinke allebei wie [te] en r, d en gi weure wie [z] oetgesproke. Op 't 
platteland geit de n daobij ouch nog in de / op (allebei [1] dus). Op aander gebeje vertuint't Tonkinees get 
minder aofwiekinge. De toene weure hei zjus zoe oetgesproke wie bove besjreve, en ouch't vocabulair steit 
kortbij de standaardtaol. 

Veur de Noord-Centraol grop gelt e bitteke't umgekierde. De consonante zien dao zoeget dezelfde wie in de 
standaardtaol, meh in de toene zien mie aofwiekinge te oontdekke. In sommege dialekte (beveurbeeld dat 
vaan Vinh) gief't nog wel zes toene, meh met compleet aander huugdes en contoure es in't Tonkinees, meh 
vaol aandere veuge hoi en nga same, dewijl sommege aandere nga en nang tot einen toen umwerke. Zier 
opvallend zien ouch de lexicaol versjelle, die doordinge tot in de elemintairste waord en mie es de 
fonetische versjelle de verstoonbaarheid met zoewel noord es zuid in gevaor bringe: mo 'boe' tegeneuver 
dau, rang 'boeveur' tegeneuver tai sao, trdc 'kop' tegeneuver dau, doi 'komp' tegeneuver noordelek bat en 
zuielek chen, nhdp 'veis' tegeneuver noordelek ban en zuielek dd. De mieste vaan dit soort waord deilt't 
Noord-Centraol-Vietnamees met't Midde-Vietnamees. 

't Midde-Vietnamees is op fonetisch gebeed evels weer dujelek aanders. Diverse consonante weure hei 
samegeveug, meh weer gans aandere es in't Tonkinees. D, gi en v valle hei same in [j], Hiel opvallend is tot 
de Vietnamese diafoneme /k/ en /t/ neet oetereingehawwe weure: nao gelaank de fonetische umgeving 





klinke ze wie [t], [k] of [kp]. 't Is hendeg zeldzaam tot die twie foneme samevalle; 'n aander veurbeeld is't 
Hawaiiaans. Wijer heet ouch dit dialek vief toene; hoi en ngd valle same, 'n Soortgelieke fusie is gebeurd 
tosse /n/, /Jfi/ en /q/: die klinke alle drei wie [n], [13 ] of [ 13 m] aofhaankelek vaan de plaots in't woord. 

't Cochinchinees wiek neet zoevaol aof vaan de aander dialekte. Dit kump umtot't zuie vaan Vietnam pas 
rillatief laat door Vietnameze is gekoloniseerd. Euver 't algemein is de klaanklier die vaan 't Midde- 
Vietnamees (met alle bove besjreve fusies en dezelfde vief toene, zij't met aander profiele) en't vocabulair 
dat vaan't Tonkinees. Oetzunderinge in't vocabulair zien oonder mie mudng 'lepel', boe't noorde en't 
midde thia hobbe. De r kin op 't platteland nog opgoon in de g [y]. Umtot sinds jaor en daag vaol 
noordelinge nao Ho Chi Minhstad trekke, is dit dialek oonder touwnummenden Tonkinesen invlood 
gekoume en weure x en s ([s]) zoe good wie ch en tr ([g]) deks samegeveug. Ouch weurt soms de v es 
foneem hersteld. 

Literatuur 


Neve e vrij groet corpus aon oraol euvergedrage literatuur is in Vietnam iewelaank literatuur in't Chinees 
gesjreve. Dees literair traditie bleef zelfs vrij algemein tot in d'n achtienden iew. Pas roond dezen tied weurt 
't algemein um poezie in't chu nom, dus in 't Vietnamees te sjrieve. Eint vaan de ierste groete werke is't 
gediech Chinh Phu Ngam Khuc vaan Doan Thi Diem (1705-1748), die daoveur e Chineestaoleg werk 
vertaolde. Wei oersprunkelek is Truyen Kieu vaan Nguyen Du (1765-1820) en't werk vaan Ho Xuan 
Hu’dng (1772-1822). Nog vaol aander groeter en kleinder diechters werkde roond dezelfden tied. In de 
negentienden iew gong dees traditie wijer met oonder mie't werk Hanh Thuc ca vaan Nguyen Thi Bich. 

Met de koms vaan de Fransoze maakde neet allein 't Latiens sjrif zien entree, meh ouch westerse 
literatuurvorm wie de roman. Vrij bekind woort de roman So do vaan Vu TrOng Phung . Nao't instelle vaan 
't communistisch bewind kraog de literatuur't meujeleker; touwgestande beuk moste deks es agitprop in 
deens vaan't communisme stoon en't werk vaan Phung waor beveurbeeld langen tied es 'obsceen' verboje. 
Sinds de jaore tachteg is dat beleid versoppeld; tot internationaol erkinde werke heet dat nog neet geleid. 
Ouch in de Vietnamesen diaspora weurt gesjreve, al zien sommege oteurs intossen op't Ingels of Frans 
euvergestap. 

Bronne 


Dit artikel is gebaseerd op't corresponderend Ingelstaoleg artikel, en wel in dees versie (https ://en.wikipedi 
a.org/w/index.php?title=Vietnamese_language&oldid=939966162l, zoewie op inkel aonligkende artikele. 


Extern links 


■ Cursus Vietnamees op de Nederlandstaolege Wikibeuk 

■ VietnameseTaal.nl (http://www.vietnamesetaal.nl/), 

Nederlandstaolege website euver't Vietnamees 


'■J 

D r is n Vietnamese editie 

van Wikipedia, de vriej 
encyclopedie. 


Aafkomstig van Wikipedia, de Vriej Encyclopedie. "https://li.wikipedia.Org/w/index.php? 
title=Vietnamees&oldid=441189" 


Dees pazjena is't lets verangerd op 10 fib 2020, 23:37. 

De teks is besjikbaar onger de Creative Commons Naomsvermelding/Geliek Deile licentie. 't Is mabgelik dat 
aanvollende veurwaarde van toepassing zeen. Betrach de Algemein veurwaarde veur mie informatie. 
























